Istituzzjoni ma tistax validament tallega li l-konjuġi ta’ ex uffiċjal ma għandux locus standi sabiex jippreżenta waħdu, b’konjizzjoni tal-fatti, osservazzjonijiet dwar deċiżjoni ta’ rifjut ta’ rimbors tal-ispejjeż tiegħu ta’ rikoveru l-isptar, jew saħansitra biex iressaq ilment kontra l-imsemmija deċiżjoni. Fil-fatt, mill-ewwel subparagrafu tal-Artikolu 72(1) tar-Regolamenti tal-Persunal jirriżulta li l-konjuġi ta’ ex uffiċjal huwa kopert kontra r-riskji ta’ mard. Għalhekk l-imsemmi konjuġi huwa persuna msemmija mir-Regolamenti tal-Persunal fis-sens tal-Artikolu 90 ta’ dan it-test u jista’ jew iressaq talba quddiem l-Awtorità tal-Ħatra fejn jistedinha tieħu deċiżjoni fir-rigward tiegħu, jew iressaq ilment dirett kontra att li jikkawżalu preġudizzju.

It-Tribunal għas-Servizz Pubbliku 1 ta’ Diċembru 2010, Gagalis vs Il‑Kunsill, F‑89/09, punti 36 u 37

It-Tribunal għas-Servizz Pubbliku 28 ta’ Settembru 2011, Allen vs Il‑Kummissjoni, F-23/10, punti 49 sa 51

Fir-rigward, ta’ deċiżjoni ta’ rifjut ta’ rikonoxximent tan-natura gravi tal-marda tal-konjuġi ta’ ex uffiċjal, huwa t-Tribunal għas-Servizz Pubbliku li għandu jeżamina jekk l-Awtorità tal-Ħatra evalwatx korrettement il-fatt u applikatx eżattament id-dispożizzjonijiet legali rilevanti. Għaldaqstant, għandu jkun it-Tribunal għas-Servizz Pubbliku, fil-kuntest tal-istħarriġ ġudizzjarju limitat li huwa mitlub jeżerċita fil-qasam mediku, li jeżamina jekk, sabiex tirrifjuta li tikkwalifika bħala gravi l-marda li kienet teħtieġ ir-rikoveru l-isptar tar-rikorrenti, l-imsemmija awtorità wettqitx żball manifest meta mill-konstatazzjonijiet mediċi li ġiet mgħarrfa bihom, li dwarhom it-Tribunal ma jistax jagħti deċiżjoni sakemm l-amministrazzjoni ma tkunx żnaturat il-portata tagħhom, iddeduċiet li dawn il-kriterji ma kinux ġew issodisfatti b’mod kumulattiv.

F’dan ir-rigward, fejn jikkonċerna l-hekk imsejħa evalwazzjonijiet mediċi li jsiru minn kummissjoni medika, jew anki minn kummissjoni ta’ invalidità, kummissjonijiet li r-regoli operattivi tagħhom joffru garanziji ta’ ekwilibriju bejn il-partijiet u ta’ oġġettività, fejn l-opinjonijiet espressi b’mod unilaterali jirriżultaw mill-uffiċjali mediċi tal-istituzzjonijiet, ma jagħtux l-istess livell ta’ garanzija fir-rigward tal-ekwilibriju bejn il-partijiet.

Għaldaqstant, għandu jkun it-Tribunal għas-Servizz Pubbliku, meta jagħti deċiżjoni dwar rifjut ta’ rikonoxximent tal-eżistenza ta’ marda gravi, li jwettaq stħarriġ iktar iddettaljat minn dak li jagħmel fir-rigward tad-deċiżjonijiet adottati abbażi tal-Artikolu 73 jew tal-Artikolu 78 tar-Regolamenti tal-Persunal, wara l-intervent tal-kummissjoni medika jew tal-kummissjoni ta’ invalidità. Madankollu, jidher ċar li qorti ma għandhiex il-kompetenzi meħtieġa fil-qasam mediku sabiex tkun tista’ tivvalida jew tinvalida evalwazzjoni medika, jiġifieri tarbitra bejn diversi evalwazzjonijiet mediċi kontradittorji.

Madankollu, anki jekk l-istħarriġ tagħha ma jkoprix l-evalwazzjonijiet strettament mediċi bħal dawk li jirrigwardaw il-gravità ta’ marda, il-qorti – meta rikorrent jikkontesta l-evalwazzjoni li tkun saret tas-sitwazzjoni tiegħu mill-amministrazzjoni billi jikkritika l-opinjoni medika li fuqha hija tkun ibbażat ruħha – għandha tiżgura ruħha li l-uffiċjal mediku jkun wettaq eżami konkret u ddettaljat tas-sitwazzjoni sottomessa lilha. Għandu jiġi ppreċiżat, f’dan ir-rigward, li hija l-amministrazzjoni li għandha tistabbilixxi li tkun saret tali evalwazzjoni.,

(ara l-punt 79 sa 81, 84, 85 u 87)

Referenza:

Il-Qorti tal-Ġustizzja 19 ta’ Jannar 1988, Biedermann vs Il‑Qorti tal-Awdituri, 2/87, punt 8

Il‑Qorti tal-Prim’Istanza 16 ta’ Marzu 1993, Blackman vs Il‑Parlament, T‑33/89 u T‑74/89, punt 44; 7 ta’ Novembru 2002, G vs Il‑Kummissjoni, T‑199/01 punt 59; 12 ta’ Mejju 2004, Hecq vs Il‑Kummissjoni, T‑191/01, punt 63

It-Tribunal għas-Servizz Pubbliku 18 ta’ Settembru 2007, Botos vs Il‑Kummissjoni, F‑10/07, punt 41, Allen vs Il‑Kummissjoni, ċċitata iktar ’il-fuq, punti 68 sa 71 u 76